
	1. ՀՀ արդարադատության նախարարություն
	18.06.2026թ.

	
	/14.1.2/29689-2026

	Համաձայնագիրը, թեև չի պարունակում օրենքի փոփոխություն կամ նոր օրենքի ընդունում նախատեսող նորմեր, սակայն պարունակում է Հայաստանի Հանրապետության օրենքին հակասող նորմեր:
Համաձայնագրի 29-րդ կետով սահմանվում է, որ Քարտուղարության կողմից հանդիպումներին մասնակցելու համար հրավիրված անձինք, գործուղված նշանակված փորձագետներն օգտվում են գործուղումների ժամանակ փորձագետներին տրվող արտոնություններից և անձեռնմխելիություններից՝ Ընդհանուր կոնվենցիայի VI հոդվածի համաձայն:
Համաձայնագրի վերոգրյալ կետով մատնանշված անձանց նկատմամբ անձեռնմխելիության կիրառումը կհակասի Վարչական իրավախախտումների վերաբերյալ ՀՀ օրենսգրքի 16-րդ հոդվածի 1-ին մասին, որի համաձայն՝ Հայաստանի Հանրապետության տերիտորիայում գտնվող օտարերկրյա քաղաքացիները և քաղաքացիություն չունեցող անձինք ենթակա են վարչական պատասխանատվության քաղաքացիների հետ ընդհանուր հիմունքներով: 
Համաձայնագրի 31-րդ կետի համաձայն՝ Քարտուղարության նշանակված բոլոր մասնակիցներին և անձնակազմին կամ պաշտոնատար անձանց տրամադրվում են անհրաժեշտ պայմաններ Հայաստան մուտք գործելու և դուրս գալու համար: Մուտքի և ելքի վիզաները և թույլտվություններն անհրաժեշտության դեպքում տրվում են անվճար և հնարավորինս արագ, եթե մասնակիցները ժամանակին դիմել են ՀՀ հյուպատոսություն կամ ներգաղթի հարցերով մարմին, այդ թվում՝ ՀՀ պետական սահմանին գտնվող և հատուկ էլեկտրոնային հարթակի միջոցով՝ ըստ կոնկրետ դեպքի:
Վերոնշյալ դրույթը խնդրահարույց է «Օտարերկրացիների մասին» օրենքի 9-րդ հոդվածի 6-րդ մասի տեսանկյունից, որի համաձայն՝ ՀՀ մուտքի արտոնագրեր (վիզա) ստանալու նպատակով գանձվում է պետական տուրք։
«Պետական տուրքի մասին» օրենքի 14-րդ հոդվածի 9-րդ մասի «գ» և «դ» կետերի համաձայն՝ պաշտոնական և դիվանագիտական մուտքի վիզաների համար պետական տուրք չի գանձվում, սակայն սույն հոդվածում նշված ոչ բոլոր անձինք կարող են ներառված լինել նշված կատեգորիաներում։ 
«Օտարերկրացիների մասին» օրենքի 10-րդ հոդվածի  համաձայն պաշտոնական մուտքի վիզան տրվում է պաշտոնական (ծառայողական) անձնագիր կրող անձանց համար կամ սովորական անձնագրերով պաշտոնական պատվիրակությունների անդամների համար։ Համաձայնագրի 31-րդ կետով սահմանված է Քարտուղարության նշանակված բոլոր մասնակիցներին և անձնակազմին Հայաստան մուտք գործելու և դուրս գալու համար անհրաժեշտ պայմանների տրամադրումը, որոնց համար օրենքով նախատեսված չէ մուտքի արտոնագրի տրամադրման վճարից ազատման հնարավորություն։ 
Միաժամանակ «Օտարերկրացիների մասին» օրենքի 8-րդ հոդվածով սահմանված են օտարերկրացուն Հայաստանի Հանրապետության մուտքի վիզա տրամադրելու մերժման հիմքերը, որոնց առկայության պարագայում ՀՀ իրավասու մարմինները կարող են չտրամադրել մուտքի արտոնագիր։ Հաշվի առնելով այն հանգամանքը, որ Համաձայնագրի 31-րդ կետով սահմանվում է համապատասխան անձանց մուտքի թույլատրման պահանջ, անկախ հանգամանքներից, սույն դրույթը կարող է խնդրահարույց լինել «Օտարերկրացիների մասին» օրենքի 8-րդ հոդվածի տեսանկյունից։ 
Ելնելով վերոգրյալից՝ Համաձայնագիրը ենթակա է վավերացման ՀՀ Սահմանադրության 116-րդ հոդվածի 1-ին մասի 5-րդ և Միջազգային պայմանագրերի մասին օրենքի 10-րդ հոդվածի 2-րդ մասի 5-րդ կետերով, իսկ Հայաստանի Հանրապետության համար ֆինանսական կամ գույքային պարտավորություններ նախատեսելու դեպքում Համաձայնագիրը ենթակա կլինի վավերացման նաև ՀՀ Սահմանադրության 116-րդ հոդվածի 1-ին մասի 4-րդ և «Միջազգային պայմանագրերի մասին» օրենքի 10-րդ հոդվածի 2-րդ մասի 4-րդ կետերով:
	Ընդունվել է:

	2. ՀՀ տարածքային կառավարման և ենթակառուցվածքների նախարարություն
	03.06.2026թ.

	
	ԱՎ//20955-2026

	Ի կատարումն ՀՀ վարչապետի 17.04.2019 թվականի թիվ 02/06.5/18499-2019 հանձնարարականի՝ հայտնում ենք, որ «Հայաստանի Հանրապետության կառավարության և Կենսաբանական բազմազանության մասին կոնվենցիայի քարտուղարության միջև կողմերի համաժողովի տասնյոթերորդ հանդիպման, որպես Կարթագենյան արձանագրության կողմերի հանդիպում հանդես եկող կողմերի համաժողովի քսաներորդ հանդիպման և որպես Նագոյայի արձանագրության կողմերի հանդիպում հանդես եկող կողմերի համաժողովի վեցերորդ հանդիպման անցկացման վերաբերյալ» համաձայնագրով «Պետական գույքի կառավարման մասին» օրենքի կարգավորման շրջանակում Հայաստանի Հանրապետության համար գույքային պարտավորություններ նախատեսող դրույթներ առկա չեն։

	Ընդունվել է:

	3. ՀՀ ֆինանսների նախարարություն
	12.06.2026թ.

	
	04/5-2/15183-2026

	«Հայաստանի Հանրապետության կառավարության և Կենսաբանական բազմազանության մասին կոնվենցիայի քարտուղարության միջև կողմերի համաժողովի տասնյոթերորդ հանդիպման, որպես Կարթագենյան արձանագրության կողմերի հանդիպում հանդես եկող կողմերի համաժողովի քսաներորդ հանդիպման, որպես Նագոյայի արձանագրության կողմերի հանդիպում հանդես եկող կողմերի համաժողովի վեցերորդ հանդիպման անցկացման վերաբերյալ» համաձայնագրով Հայաստանի Հանրապետության համար ֆինանսական պարտավորություններ նախատեսող՝ եկամուտների նվազեցման կամ ծախսերի ավելացման հանգեցնող դրույթներ առկա չեն:

	Ընդունվել է:

	4. ՀՀ շրջակա միջավայրի նախարարություն
	27.05.2026թ.

	
	1/08.2/4668-2026

	2024 թվականի հոկտեմբերի 21-ից նոյեմբերի 1-ը Կոլումբիայի Կալի քաղաքում կայացած ՄԱԿ-ի «Կենսաբանական բազմազանության մասին» կոնվենցիայի կողմերի 16-րդ համաժողովի ընթացքում փակ քվեարկությամբ անդամ երկրների կողմից Հայաստանի Հանրապետությունն ընտրվել է որպես կոնվենցիայի կողմերի հաջորդ՝ 17-րդ համաժողովը հյուրընկալող երկիր։
Վերոհիշյալի շրջանակներում Հայաստանի Հանրապետության կառավարության և ՄԱԿ-ի «Կենսաբանական բազմազանության մասին» կոնվենցիայի քարտուղարության միջև 2025 թվականի սեպտեմբերի 26-ին ԱՄՆ-ի Նյու Յորք քաղաքում ստորագրվել է «Հայաստանի Հանրապետության կառավարության և Կենսաբանական բազմազանության մասին կոնվենցիայի քարտուղարության միջև կողմերի համաժողովի 17-րդ հանդիպման, որպես Կարթագենյան արձանագրության կողմերի հանդիպում հանդես եկող կողմերի համաժողովի 12-րդ հանդիպման և որպես Նագոյայի արձանագրության կողմերի հանդիպում հանդես եկող կողմերի համաժողովի 6-րդ հանդիպման անցկացման վերաբերյալ» համաձայնագիրը (այսուհետ՝ Համաձայնագիր)։
Համաձայն Համաձայնագրի՝ 2026 թվականի հոկտեմբերի 18-ից 30-ը Երևանում նախատեսվում է անցկացնել ՄԱԿ-ի «Կենսաբանական բազմազանության մասին» կոնվենցիայի կողմերի 17-րդ համաժողովը (COP17), Կողմերի համաժողովի՝ որպես Կարթագենյան արձանագրության կողմերի հանդիպում հանդես եկող 12-րդ հանդիպումը (CP-MOP12) և Կողմերի համաժողովի՝ որպես Նագոյայի արձանագրության կողմերի հանդիպում հանդես եկող 6-րդ հանդիպումը (NP-MOP6)։
COP17-ի անցկացումը և դրա շրջանակում Հայաստանի Հանրապետության կողմից նախագահության ստանձնումը ոչ միայն խոշոր միջազգային բնապահպանական միջոցառման հյուրընկալում է, այլ նաև Հայաստանի համար քաղաքական, դիվանագիտական և բովանդակային կարևոր հարթակ՝ կոնվենցիայի օրակարգի իրականացման, տարածաշրջանային և միջազգային համագործակցության խորացման, ինչպես նաև կենսաբազմազանության պահպանության բնագավառում Հայաստանի տեսանելիության և հեղինակության բարձրացման տեսանկյունից։
ՄԱԿ-ի «Կենսաբանական բազմազանության մասին» կոնվենցիան հիմնված է երեք փոխկապակցված նպատակների վրա՝ կենսաբանական բազմազանության պահպանություն, դրա բաղադրիչների կայուն օգտագործում և գենետիկական ռեսուրսների օգտագործումից ստացվող օգուտների արդար և հավասար բաշխում։ Նշված նպատակների ամբողջական իրականացումն առավել կարևոր է դարձել Կունմինգ-Մոնրեալի կենսաբազմազանության գլոբալ շրջանակի (KMGBF) ընդունումից հետո, որով սահմանվել են մինչև 2050 թվականը հասանելիք չորս գլոբալ նպատակներ և մինչև 2030 թվականը իրականացվելիք 23 գործողության թիրախներ։
COP17-ը առանձնահատուկ նշանակություն ունի նաև այն պատճառով, որ Երևանում նախատեսվում է առաջին անգամ ամբողջական մակարդակով ամփոփել և գնահատել Կունմինգ-Մոնրեալի գլոբալ շրջանակի իրականացման ուղղությամբ կողմերի հավաքական առաջընթացը։ Այդ համատեքստում Հայաստանի կողմից COP17-ի հյուրընկալումը և նախագահությունը հնարավորություն են ստեղծում՝ միջազգային ուշադրությունը կենտրոնացնելու ոչ միայն գլոբալ պարտավորությունների ընդունման, այլ նաև դրանց գործնական իրականացման, հաշվետվողականության, ֆինանսավորման, մոնիթորինգի և միջոլորտային համագործակցության ապահովման վրա։
Հայաստանում COP17-ի անցկացումը համահունչ է Հայաստանի Հանրապետության կողմից կենսաբազմազանության ոլորտում իրականացվող ազգային բարեփոխումներին և Կունմինգ-Մոնրեալի գլոբալ շրջանակին համապատասխան ազգային մակարդակով սահմանված թիրախների իրականացման տրամաբանությանը։ Այդ թիրախները, ի թիվս այլնի, վերաբերում են պահպանվող տարածքների համակարգի ընդլայնմանը և կառավարման արդյունավետության բարձրացմանը, դեգրադացված էկոհամակարգերի վերականգնմանը, տեսակների և բնակմիջավայրերի պահպանությանը, կենսաբազմազանության ներառական տարածական պլանավորմանը, կենսաբազմազանության ֆինանսավորման մեխանիզմների կատարելագործմանը, մոնիթորինգի, տվյալների կառավարման և հաշվետվողականության համակարգերի հզորացմանը։ COP17-ի հյուրընկալումը կարող է խթանել միջազգային ֆինանսական, տեխնիկական և գիտական համագործակցությունը՝ ուղղված Հայաստանի ազգային թիրախների իրագործմանը։
Համաձայնագիրը անհրաժեշտ իրավական և կազմակերպչական հիմք է ստեղծում Հայաստանի Հանրապետության՝ որպես հյուրընկալող պետության պարտավորությունների կատարման համար, այդ թվում՝ համաժողովի անցկացման պայմանների, մասնակիցների և պատվիրակությունների մասնակցության, կազմակերպչական, նյութատեխնիկական, անվտանգության և այլ անհրաժեշտ միջոցառումների պատշաճ ապահովման տեսանկյունից։ 
Ելնելով վերոգրյալից և հաշվի առնելով Հայաստանի Հանրապետության կողմից COP17-ը հյուրընկալելու և նախագահելու միջազգային նշանակությունը, Կունմինգ-Մոնրեալի կենսաբազմազանության գլոբալ շրջանակի հիմնական նպատակների և թիրախների իրականացման առաջնահերթությունը, Հայաստանի ազգային կենսաբազմազանության թիրախների առաջմղման անհրաժեշտությունը՝ նպատակահարմար է Համաձայնագրի վավերացումը կամ հաստատումը՝ համաձայն «Միջազգային պայմանագրերի մասին» Հայաստանի Հանրապետության օրենքի դրույթների։

